Philippe Sauvé

Philippe Sauvé (* 27. február 1980, Buffalo, New York, USA) je bývalý americký hokejový brankár, ktorý sa preslávil najmä krátkym pôsobením v National Hockey League v drese tímov Colorado Avalanche, Calgary Flames, Phoenix Coyotes a Boston Bruins.

Kariéra 
Sauvé hokejovo dozrieval v kanadskej juniorskej lige QMJHL, kde nastupoval za tím Rimouski Oceánic. V juniorskom hokeji patril medzi výrazné prospekty a v roku 2000 reprezentoval Spojené štáty na Majstrovstvách sveta v ľadovom hokeji hráčov do 20 rokov, kde pôsobil v roli náhradníka za draftovou jednotkou z roku 1999 - Rickom DiPietrom. USA sa napokon na šampionáte umiestnili na 4. mieste. Sauvé zasiahol do dvoch duelov.

V roku 1999 získal za výborné športové správanie a fair play ocenenie Humanitarian of the Year v aglomeráte severoamerických juniorských hokejových líg - CHL.

Draftovaný bol už v roku 1998 v 2. kole (38. celkovo) tímom Colorado Avalanche, na ktorého „farme“ (Hershey Bears v AHL) nastupoval od roku 2000 až do roku 2004. V roku 2003 zažil významný kariérny úspech, keď sa stal súčasťou All-Star tímu AHL.

Svoj debut v NHL zažil 18. októbra 2003, keď v drese Colorada Avalanche nastúpil proti Edmontonu Oilers. Sauvé zápas nezvládol a z 24 striel inkasoval 5 gólov pri prehre 3:6.

Napriek nepresvedčivému vstupu do ligy sa v sezóne 2003/04 stal Sauvé prvým náhradníkom Davida Aebischera. Colorado sa nachádzalo v brankárskej kríze, keď v roku 2003 ukončila kariéru legenda klubu Patrick Roy a Aebischer (pôvodne náhradník Roya) sa dostal do pozície jednotky. Keďže Sauvé bol neskúsený a prevažne nespoľahlivý, väčšinu zápasov hájil bránkovisko Aebischer. Sauvé za celú sezónu zasiahol iba do 17 zápasov, z ktorých vyhral 7 a pripísal si 89,6% úspešnosť zákrokov. Pred prestupovou uzávierkou do tímu prišiel skúsený Tommy Salo a zvyšok sezóny Sauvé znova strávil v AHL.

NHL ročník 2004/05 bol zrušený kvôli Lockoutu (rokovania medzi NHL a NHLPA). Sauvé ho strávil v nižšej ECHL.

V lete 2005 bol vymenený za budúce vyrovnanie do Calgary Flames. Ani tu však svojimi výkonmi nepresvedčil (8 zápasov, 3 výhry, 89,1% úspešnosť zákrokov), a tak bol znova vymenený. Tentokrát do tímu Phoenix Coyotes.

V Phoenixe však taktiež nemal šancu, a tak sezónu 2005/06 ukončil s ďalšími 5 zápasmi a ani jednou výhrou.

V jeseni 2006 nastala jeho posledná výmena v rámci NHL. Sauvé sa presunul do tímu Boston Bruins, avšak väčšinu času strávil opäť v AHL (Providence Bruins). V prvom tíme odchytal iba dva zápasy počas zranenia Hannu Toivonena - oba prehral a jeho % úspešnosť predstavovala len 82,6%. Po sezóne s ním už žiadny ďalší klub nepodpísal novú zmluvu.

Sezóna 2007/08 sa stala jeho poslednou. Začínal ju v tíme Iowa Stars v AHL, ale po katastrofálnych výkonoch (85,5% úspešnosť zákrokov) podpísal jednoročný kontrakt s nemeckým tímom Hamburg Freezers, kde sezónu dochytal. Poslednou kvapkou v jeho upadajúcej kariére bolo prvé kolo Play-Off najvyššej nemeckej súťaže DEL, kde si v 7 zápasoch udržal svoje kariérne minimum v % úspešnosti - 81,9%.

V lete 2008 Sauvé ukončil svoju profesionálnu hokejovú kariéru vo veku 28 rokov.

Aktuálne pôsobí znova v juniorskej lige Quebec Major Junior Hockey League, ale ako generálny manažér tímu Sherbrooke Phoenix.

Zaujímavosti 
 Sauvé pochádza z hokejovej rodiny. Jeho otec, Bob Sauvé, bol taktiež brankárom NHL. V lige pôsobil v rokoch 19761989 a predstavil sa v tímoch Buffalo Sabres, Detroit Red Wings, Chicago Blackhawks a New Jersey Devils. V roku 1980 získal Vezina Trophy pre najlepšieho brankára NHL. Jeho strýko, Jean-François Sauvé, bol hokejovým centrom, ktorý spolu s jeho otcom pôsobil v tíme Buffalo Sabres a neskôr aj v tíme Quebec Nordiques. Dokopy v NHL odohral 290 zápasov so ziskom 203 bodov (65+138). Jeho bratranec, Max Sauvé, syn Jeana-Françoisa Sauvého, bol taktiež hokejovým centrom, ktorý sa v jedinom zápase predstavil v drese Boston Bruins. Väčšinu kariéry strávil v AHL a neskôr pôsobil aj v Nemecku a vo Francúzsku
 Philippe sa narodil v Buffale počas toho ako jeho otec pôsobil v tíme Sabres. Jeho národnosť však bola aj kanadská (keďže jeho otec sa narodil a žil v Quebecu) aj americká, a teda eventuálne mohol na medzinárodných podujatiach reprezentovať obe krajiny. Avšak na jedinom podujatí - MS juniorov do 20 rokov - reprezentoval Spojené štáty.
 24. januára 2006 Sauvé nastúpil v drese Calgary Flames do zápasu so svojim predošlým tímom - Coloradom Avalanche. V bránkovisku Avalanche nastúpil Sauvého konkurent a jednotka tímu Colorada - David Aebischer. Počas vyostrenej situácie pred bránkou Avalanche, na úplnom konci tretej tretiny (a za stavu 4:7 v neprospech Calgary), sa v zápase strhla bitka, do ktorej sa priplietol aj Sauvé, ktorý na pästný súboj vyzval práve Aebischera. Po krátkom súboji boli obaja brankári oddelení a poslaní do šatne.

Štatistiky

Referencie

Hokejoví brankári USA
Kanadskí hokejoví brankári
Brankári Colorado Avalanche
Brankári Boston Bruins
Brankári Calgary Flames
Hráči Phoenix Coyotes
Hráči Hamilton Bulldogs
Hráči Hershey Bears
Hráči Iowa Stars
Hráči Providence Bruins
Hokejisti draftovaní klubom Colorado Avalanche
Osobnosti z Buffala